SAPPE เชื่อรายได้ปีนี้โตเข้าเป้า 10% เลื่อนเปิดตัวสินค้าใหม่ปีหน้า
SAPPE เชื่อภาพรวมรายได้ปีนี้โตเข้าเป้า 10% เลื่อนเปิดตัวสินค้าใหม่-จัดกิจกรรมไปปีหน้า
15 พ.ย. 2559

นางสาวปิยจิต รักอริยะพงศ์ ประธานเจ้าหน้าที่บริหาร บริษัท เซ็ปเป้ จำกัด (มหาชน) หรือ SAPPE เปิดเผยว่า สืบเนื่องจากสถานการณ์ภายในประเทศ จำเป็นต้องมีการปรับแผนกิจกรรมการตลาด โดยมีความจำเป็นที่จะต้องเลื่อนแผนดำเนินงานด้านกิจกรรมการตลาดทั้งหมดที่เบื้องต้นกำหนดไว้ว่าจะดำเนินการในไตรมาส 4/59 ออกไปเป็นต้นปี 60 แทน รวมถึงการเปิดตัวสินค้าใหม่ และการทำโปรโมชั่นส่งเสริมการขาย 
อย่างไรก็ตามในส่วนของตลาดต่างประเทศแม้จะเข้าสู่ช่วงโลว์ซีซั่นจากสภาพอากาศที่หนาวเย็น แต่คาดว่ายอดขายยังคงเป็นไปตามเป้าหมายที่วางไว้ บริษัทจึงคาดการณ์ภาพรวมรายได้ในปีนี้น่าจะเติบโตได้ 10% เมื่อเทียบกับปีที่ผ่านมา
สำหรับผลการดำเนินงานในไตรมาส 3/59 (ก.ค.-ก.ย.59) มีกำไรสุทธิ 89.0 ล้านบาท เพิ่มขึ้น 63.9% เทียบกับช่วงเดียวกันของปีที่ผ่านมา ที่มีกำไรสุทธิ 54.3 ล้านบาท และมีรายได้รวมทั้งสิ้น 664.2 ล้านบาท เพิ่มขึ้น 24.2% เทียบกับงวดเดียวกันของปีที่ผ่านมา โดยมีปัจจัยจากการขยายตัวของตลาดส่งออกในต่างประเทศ ที่เติบโตได้ดีตามแผนที่วางไว้ ประกอบกับการบริหารจัดการด้านต้นทุนกระบวนการผลิตของฝ่ายโรงงานได้อย่างมีประสิทธิภาพ จึงช่วยสนับสนุนประกอบการของ SAPPE เติบโตได้อย่างแข็งแกร่ง
ส่วนผลประกอบการ 9 เดือนแรกของปีนี้ (ม.ค.-ก.ย.59) บริษัททำรายได้รวม 2,105.8 ล้านบาท เติบโต 10.06% เทียบกับช่วงเดียวกันของปีก่อนที่มีรายได้ 1,913.7 ล้านบาท และมีกำไรสุทธิ 301.5 ล้านบาท เพิ่มขึ้น 20.5% เทียบกับงวดเดียวกันของปีที่ผ่านมาที่มีกำไรสุทธิ 250.2 ล้านบาท
 